### 15.    Beslutning om tilladelse til "Cykling Uden Alder" i gågaderne

**Åbent**

Sagsnr.: 326-2016-21889       J.nr.: 05.13.18            Dokumentnr.:
326-2016-136024

**Sagstype**

Beslutning.

**Resume og sagens baggrund**

Cykling Uden Alder ansøger om tilladelse til at cykle i gågaderne
i Kalundborg by. Formålet er at cykle med beboere fra plejecentret
Nyvangsparken i rickshaws.

I henhold til Gaderegulativet for Kalundborg bymidte er det
forbudt at køre med cykel eller knallert i gågaderne. Gågaderne er forbeholdt
fodgængere. Trehjulede eldrevne handicapkøretøjer kan dog i denne sammenhæng
betragtes som fodgængere.

**Indstillinger**

Chefen for Vej, Ejendom og Affald indstiller, at der
meddeles tilladelse på følgende vilkår:

1. Cykling skal ske i gangtempo og skal i øvrigt foretages under
hensyntagen til fodgængere.

2. Cykling må kun ske af førere ("piloter")
   godkendt af Cykling Uden Alder.
3. Kommunen kan til enhver tid inddrage enkelte
   "piloters" eller hele Cykling Uden Alders tilladelse,
   såfremt ovenstående ikke overholdes.
4. Tilladelsen meddeles for 1 år, hvorefter ordningen
   evalueres.

**Behandling**

Teknik- og Miljøudvalget.

**Sagsfremstilling**

Cykling Uden Alder er et landsdækkende projekt, hvor
plejehjem tildeles rickshaws med tilhørende chauffører. Kalundborg Kommune er
blevet tildelt 5 cykler, der er placeret på 5 plejehjem i kommunen, herunder
bl.a. Nyvangsparken i Kalundborg.

Ansøger pointerer, at det er et rigtig godt projekt, som
virkelig kommer de ældre til gode, og som er med til at skabe bro mellem ældre
plejehjemsbeboere og yngre i kommunen. Derudover får de ældre nu en ny mulighed
for at opleve byen, stranden og skovene i lokalområdet.

Gågaderne er en væsentlig del af bylivet, byens hjerte, både
under byfesten, ved særlige arrangementer samt i øvrigt på almindelige dage,
hvor butikkerne har åbent, og der er liv i gaden.

Sagen har været sendt til udtalelse hos Kalundborg
Handelsstandsforening og [adresse], som ikke umiddelbart har
indvendinger imod ordningen. Udtalelserne kan ses i Bilag 1.

**Økonomiske konsekvenser**

Der er ingen økonomiske konsekvenser.

**Bilag**

|  |  |
| --- | --- |
| Bilag 1 - Bemærkninger til ansøgning om cykling med rickshaws i gågaderne i Kalundborg | 326-2016-143969 |